ส่วนที่ 1

ข้อมูลสรุป (Executive Summary)

บริษัท ไมเนอร์ อินเตอร์เนชั่นแนล จำกัด (มหาชน) (“บริษัทฯ” หรือ “MINT”) เดิมชื่อบริษัท
รอยัลการ์เด้น รีซอร์ท จำกัด (มหาชน) เป็นผู้ประกอบธุรกิจโรงแรม,
ธุรกิจขายอาหารและเครื่องดื่ม, ธุรกิจให้บริการเพื่อสุขภาพ,
ธุรกิจให้เช่าศูนย์การค้าและอสังหาริมทรัพย์, ธุรกิจบันเทิงและกิจการอื่น ๆ
ที่เกี่ยวข้องกับธุรกิจโรงแรม บริษัท ฯ ได้เริ่มก่อตั้งในปี 2521
และเข้าจดทะเบียนในตลาดหลักทรัพย์แห่งประเทศไทย เมื่อเดือนตุลาคม 2539 ภายใต้ชื่อ บริษัท
รอยัล การ์เด้นท์ รีซอร์ท จำกัด (มหาชน) ซึ่งเริ่มดำเนินกิจการโรงแรมรอยัล การ์เด้นท์ รีซอร์ท
พัทยา บริษัท ฯ ได้ประสบความสำเร็จและได้ขยายธุรกิจโดยการลงทุนก่อสร้างโรงแรม
เข้าซื้อหุ้นโรงแรมและร่วมลงทุนกับโรงแรมชั้นนำในต่างประเทศ ซึ่งในปัจจุบัน
มีโรงแรมที่เปิดดำเนินการจำนวน 12 โรงแรม ภายใต้ชื่อ “แมริออท” “โฟร์ซีซั่นส์” และ
“อนันตรา” นอกจากนี้ บริษัท ฯ
ยังได้ขยายธุรกิจโดยการทำสัญญาบริหารโรงแรมให้กับโรงแรมในมัลดีฟส์ ดูไบและอินโดนีเซีย
ซึ่งคาดว่าจะเป็นธุรกิจที่มีศักยภาพในการขยายตัวในอนาคต

ในปี 2546 นับเป็นปีสำคัญแห่งการเปลี่ยนแปลงของบริษัท ฯ เนื่องจาก
การเพิ่มสัดส่วนการลงทุนในบริษัท เดอะ ไมเนอร์ ฟู้ด กรุ๊ป จำกัด (มหาชน) (“MFG”)
อย่างต่อเนื่อง ธุรกิจหลักของ MFG ประกอบด้วย
การให้บริการร้านอาหารและเครื่องดื่มภายใต้เครื่องหมายการค้า “เดอะ พิซซ่า” “สเวนเซ่นส์”
“ซิซเล่อร์” “แดรี่ควีน” และ “เบอร์เกอร์คิง” ซึ่งเป็นการประกอบการแบบลงทุนโดยบริษัท ฯ
เองและการให้สิทธิแฟรนไชส์ ปัจจุบันมีจำนวนสาขาทั้งสิ้ 558 สาขา ในประเทศไทย จีน ฟิลิปปินส์
กัมพูชา และประเทศในกลุ่มตะวันออกกลาง
การลงทุนดังกล่าวเป็นกลยุทธ์สำคัญของบริษัทในการเพิ่มศักยภาพของยอดขายและกำไร
ในขณะเดียวกันสามารถลดความเสี่ยงจากการพึ่งพิงธุรกิจหลักแต่เพียงธุรกิจเดียว
ซึ่งบริษัทได้สามารถแสดงการเติบโตของรายได้และผลกำไรที่เกิดจากการรวม 2
ธุรกิจหลักเข้าด้วยกัน นับตั้งแต่ปี 2547 เป็นต้นมา จากผลสำเร็จดังกล่าว บริษัทจึงได้เปลี่ยนชื่อจาก
บริษัทรอยัลการ์เด้น รีซอร์ท จำกัด (มหาชน) มาเป็นบริษัทไมเนอร์ อินเตอร์เนชั่นแนล จำกัด
(มหาชน) นับตั้งแต่เมษายน 2548 เป็นต้นมา

โดย ณ สิ้นปี 2548 สัดส่วนรายได้ของบริษัทแบ่งเป็นรายได้จากธุรกิจอาหารร้อยละ 49
จากธุรกิจโรงแรมร้อยละ 42 ธุรกิจให้เช่าศูนย์การค้าและอสังหาริมทรัพย์ร้อยละ 4
ธุรกิจสปาและอื่น ๆ ร้อยละ 5 ซึ่งบริษัทมีศักยภาพการเติบโตทั้งในและต่างประเทศ
เนื่องมาจากความเป็นผู้นำธุรกิจ ในเรื่องส่วนแบ่งตลาด ความเป็นเจ้าของแบรนด์
และสถานะการเงินที่แข็งแกร่ง โดยแนวโน้มและอัตราการเติบโตดังกล่าว
อาจต้องคำนึงถึงปัจจัยเสี่ยงทางธุรกิจ ซึ่งประกอบไปด้วย
ความเสี่ยงจากความผันผวนของอุตสาหกรรมท่องเที่ยว
ซึ่งอาจเกิดจากเหตุการณ์ที่ไม่สามารถควบคุมได้ เช่น การแพร่ของโรคระบาด การก่อการร้าย
และภัยธรรมชาติ ความเสี่ยงจากการเพิ่มขึ้นของการแข่งขันในธุรกิจโรงแรม อาหารและเครื่องดื่ม
และสถานบริการสปา โดยเฉพาะในเรื่องการแข่งขันด้านราคาสินค้าและบริการ
นอกจากนี้ยังมีความเสี่ยงที่อาจเกิดจากที่บริษัทได้เริ่มโครงการใหม่ ๆ ในเรื่องสิทธิการเช่าที่ดิน
และการต่อสัญญาแฟรนไชส์จากเจ้าของสิทธิ ตลอดจนความเสี่ยงทางด้านการเงิน
ซึ่งเกิดจากการเปลี่ยนแปลงอัตราแลกเปลี่ยนและอัตราดอกเบี้ย เป็นต้น

ในส่วนของโครงสร้างกลุ่มบริษัท ซึ่งปัจจุบันบริษัทมีโครงสร้างการถือหุ้นในบริษัทย่อย
ซึ่งมีลักษณะการถือหุ้นไขว้ระหว่างบริษัทเดอะไมเนอร์ฟู้ดกรุ๊ป จำกัด (มหาชน) (“MFG”)
และบริษัทไมเนอร์ คอร์ปอเรชั่น จำกัด (มหาชน) (“MINOR”) การถือหุ้นใน MINT ของ MFG
ร้อยละ 6.10 ในปัจจุบัน ถึงแม้จะมีโครงสร้างการถือหุ้นไขว้ แต่ MFG จะไม่เพิ่มสัดส่วนการถือหุ้น
MINT และจะทยอยลดสัดส่วนลงเรื่อย ๆ และ MFG จะไม่ใช่สิทธิออกเสียงในการประชุมผู้ถือหุ้นของ
MINT ในทุกกรณี การคงไว้ซึ่งการถือครองหุ้น MINT เนื่องมาจากหากมีการจำหน่ายหุ้น MINT
ออกไปทั้งหมดในคราวเดียวกันจะส่งผลกระทบต่อกำไรสุทธิและส่วนของผู้ถือหุ้นทั้ง MFG และ MINT
การถือหุ้น MINOR โดย MFG ก็เป็นอีกกรณีหนึ่งที่จัดว่าเป็นการถือหุ้นไขว้
ทั้งนี้เนื่องมาจากการลงทุนในเชิงกลยุทธ์ นับตั้งแต่ปี 2536 ปัจจุบัน MFG มีสัดส่วนการลงทุนร้อยละ
9.43 ใน MINOR และตามหลักปฏิบัติ
ตามหลักเกณฑ์ประกาศคณะกรรมการกำกับหลักทรัพย์และตลาดหลักทรัพย์ฯ MFG
จะดำเนินการไม่ให้มีการถือหุ้นใน MINOR ภายในปี 2551

สรุปฐานะการเงินของบริษัทในปี 2548 บริษัทและบริษัทย่อยมีสินทรัพย์รวม 15,445 ล้านบาท
มีหนี้สินรวม 9,567 ล้านบาท และส่วนของผู้ถือหุ้น 5,938 ล้านบาท รายได้จากการขายในปี 2548
จำนวน 10,045 ล้านบาท ปรับตัวเพิ่มขึ้นจากปีที่ผ่านมา ร้อยละ 27
บริษัทและบริษัทย่อยมีอัตรากำไรสุทธิจำนวน 1,061 ล้านบาท ซึ่งปรับตัวสูงขึ้นกว่าปีที่ผ่านมา ร้อยละ
49 โดยอัตราการทำกำไรสุทธิของบริษัทในปี 2548 คิดเป็นอัตราร้อยละ 10.2 สูงขึ้นจากปี 2547
ที่อัตราร้อยละ 8.6 ในส่วนของอัตราส่วนทางการเงินที่สำคัญ อัตราส่วนสภาพคล่องในปี 2548 อยู่ที่
0.51 เท่า ลดลงจากปีที่ผ่านมา 0.70 เท่า ในขณะที่อัตรากำไรข้างต้นอยู่ที่ระดับร้อยละ 67
เทียบกับปีที่ผ่านมาที่ระดับร้อยละ 66 โดยอัตราผลตอบแทนผู้ถือหุ้นคิดเป็นร้อยละ 18
ปรับตัวสูงขึ้นจากร้อยละ 14 ในปี 2547

กล่าวโดยรวมผลการดำเนินงานของปี 2548 นับว่าเป็นอีกปีหนึ่งที่บริษัทมีการเติบโตอย่างมีนัยสำคัญ
ทั้งในส่วนของการเติบโตของรายได้และกำไรสุทธิ ทั้งนี้ปัจจัยหลักที่มีผลต่อการเติบโตในปี 2548
ประกอบไปด้วยการที่บริษัทเริ่มรับรู้ผลประกอบการเต็มปีของโรงแรมโฟร์ซีซั่นส์ กรุงเทพฯ
และโรงแรมอนันตรา รีสอร์ท แอนด์ สปา ที่สมุย
ในส่วนของธุรกิจอาหารมีการขยายการเปิดสาขาของร้านอาหารทั้งในส่วนที่เป็นเจ้าของและการให้สิทธิแฟรนไชส์ทั้งในและต่างประเทศ
นอกจากนี้ยังมีการเติบโตของธุรกิจของสถานบริการสปาทั้งในและต่างประเทศ